**Første møte i samarbeidsutvalet, 08.10.18:**

**Myklebust skule**

**Desse møtte:** Anita Nordang, Iris Simonnes, Simen Sylte Bellen, Oliver Rusten, Anders Måløy, , Marte Myklebust, Janne Kristin Torvanger, Guri Dragseth Brekke, Wenche Iren Rusten og Judith Brandal Kragset.

**Sak 1: Konstituering**

Anders Måløy vert vald til leiar, Judith B. Kragset til sekretær. Rektor orienterer kort om arbeidsfeltet til SU og om lovverk knytt til saker og vedtak som er underlagt teieplikt. I desse sakene har ikkje elevrepresentantar under 18 år høve til å delta.

**Sak 2: Ordensreglementet**

Rektor refererer endringsforslag frå FAU. Det blir stilt spørsmål om kontaktlærar kan gjere vedtak om utvising av elev i inntil 3 dagar eller om 2 dagar er grense. Rektor vil undersøkje lovverket på området.

Rektor informerer også om at det blir utarbeidd eit overordna, felles dokument med føringar for ordensreglar som vil bli gjeldande for heile kommunen. Dette er eit kvalitetssikringsarbeid i høve til gjeldande lovverk som vil bli sluttført i løpet av skuleåret, og ein vil då måtte revidere ordensreglane på Myklebust i tråd med dette.

Foreldra tek opp praksisen med snop/godteri særleg i barneskulen til diskusjon. Er det ok å sende med elevane t.d. bakverk og kjeks til skulen? Det er einigheit i SU om at det må vere eit visst slingringsmonn for foreldra på dette området.

Det er viktig at føresette få beskjed dersom det er mistanke om at barnet deira er involvert i bruk av rusmiddel i skuletida (t.d. snus, røyk, alkohol.)

Datakontraktane som elevar og føresette skriv under skal opp til revidering i høve til dataregulativet.

Det er viktig at ordensreglane blir brukte aktivt i kvardagen, og at lærarane viser til dette når det blir anvendt overfor elevar og i klassene.

Rektor sender inn endringsforslag til Livsløpsutvalet og oppvekstsjefen

Elevrådet har ytra ønskje om å få løyve til å bruke mobilen til å høyre musikk på morgonen før skulestart dersom mobilen er i lomma og ikkje blir brukt til anna. SU diskuterer ulike sider ved mobilbruk, og ønskjet vil bli tatt vidare til kollegiet for drøfting. Det blir framheva at elevane ved Myklebust stort sett er flinke til å forholde seg til gjeldande reglar, og at mobilbruk generelt ikkje er eit stort problem verken i høve til undervisning eller i friminutta. Lærarane stadfestar dette.

**Sak 3: Trafikktryggleik ved Myklebust skule**

Vegane til og frå Myklebust skule er svært utfordrande med omsyn til trafikktryggleik, og det blir rapportert om fleire nestenulukker frå både elevar, lærarar og foreldre. Vegane rundt skulen har stor trafikk ettersom dei er tilkomst til både skule, barnehage, vidaregåande skule, fysioterapeut og etter kvart boligar/byggefelt. Det er også snakk om ein del tungtrafikk.

Rektor informerer om kva som hittil har vore gjort i saka. Det er hittil sendt inn fire uttalar rundt denne saka frå elevrådet, FAU, personalet og SU, men ein har ikkje fått respons tilbake frå kommunalt hald. Fylket har også vore kontakta, og ein fekk til svar at trafikksituasjonen på hovudvegen nedanfor skulen ikkje er god nok, men at dette er ei sak som først må behandlast kommunalt. Ein har også bedt om at profesjonelle folk kjem for å kartlegge området og trafikksituasjonen samla sett. Saka har vore tatt opp under aktuelt i kommunestyret, utan at noko konkret har skjedd.

Elevane og foreldra påpeikar at det er heller ikkje skikkeleg skilta om barneferdsel eller skule/barnehage.

Det er stor semje i SU om at det er behov for både strakstiltak og langsiktige tiltak, og rektor sender over innspela frå alle partar til politisk representant i SU, Marte Myklebust.

Ein håper at det ikkje må skje alvorlege ulukker før tiltak kjem på plass, og at det blir sett ein deadline for når tiltak skal vere på plass, og kva planar som føreligg.

Elevrepresentantane vil ta kontakt med media og ta denne saka opp i elevråd og ungdomsråd. I tillegg kan *Mykleposten* settast på saka.

**Sak 4: Saker frå FAU**

Det er ingen innspel frå FAU.

**Sak 5: Saker frå elevrådet**

Det er ingen innspel frå elevrådet, men det blir gitt ei kort orientering om kva saker ein har hatt oppe til drøfting så langt.

**Sak 6: Saker frå personalet**

Det blir orientert om arbeidsprosessane ein er i gang med relatert til dei nye fagplanane, ny læreplan og ny overordna del. Det er stort fokus på livsmeistring i desse planverka.

I samband med dette blir det tatt opp at det er eit sterkt ønskje blant elevane om større tilgang til helsesøster, og elevrepresentantane fortel at ungdomsrådet er i gang med eit samarbeid med helsesøster og lege, og at det m.a. skal startast opp eit nytt prosjekt med helsestasjon på Fiskå kvar veke. Det er også løyvt midlar til fleire stillingar knytte til helsestasjonen.

**Sak 7: Saker frå politikarane**

Marte Myklebust ønskjer å få innspel om saker som elevar, personale og foreldre opplever som viktige.

Det skal sparast 3 millionar i oppvekstsektoren, og vel 800 000 på Myklebust, noko som inneber eit kutt på 2 lærarstillingar.

Dette vil truleg få konsekvensar for m.a. styrkingsressursar og førebyggjande tiltak rundt elevar som slit og opplever låg meistring på ulike område, ofte med grunnleggjande ferdigheiter innan lesing, rekning eller engelsk.

Dei siste åra har det vore eit ønskje frå PPT og den kommunale leiinga om større bruk av systemarbeid og fleksibilitet i form av ein flytande styrkingsressurs framfor Spesialundervisning og enkeltvedtak. På Myklebust opplever ein at ein no endeleg har begynt å få dette arbeidet sett i system, og at ein begynner å sjå dei positive effektane av det. Då er det svært synd at dette no i stor grad kan falle bort grunna økonomiske sparetiltak.

Foreldra har også merka positiv effekt av at lærarar har hatt vikartimar innbakte i stillinga si. Elevane får på denne måten i langt større grad faglærte vikarar. Dette blir opplevd tryggare, i tillegg til at kvaliteten på undervisningstilbodet blir høgre. Dette vil det bli langt mindre av når det no må kuttast.

SU stiller spørsmål ved korleis dei økonomiske kutta samsvarer med den nye planen for barn og unge i Vanylven, og med større fokus på livsmeistring og grunnleggjande ferdigheiter i overordna del i det nye læreplanverket?

Elevrepresentantane framhevar eit svært godt elevmiljø ved Myklebust. Rektor refererer til gode rutinar for bruk av Aktivitetsplanar som eit godt førebyggjande lågterskeltiltak i høve til elevtrivsel og elevmiljø. Ein har svært gode erfaringar med systematisk bruk av slike planar med konkrete og målretta tiltak tilpassa den enkelte elev, gruppe eller situasjon. Også lærarane opplever lågt konfliktnivå blant elevane og kort veg til leiinga for å sette inn tidlege tiltak dersom ein har mistanke om konfliktar, mobbing eller er bekymra for elevar.

**Sak 9: Eventuelt**

Foreldra ønskjer kursing relatert til nettvett og sosiale media. Mykje av den mobbinga som blir avdekt er knytt til nettmobbing, og det er stor semje i SU om at foreldra er ein viktig ressurs i høve til dette.

Elevane er heilt einige i at foreldra treng kompetanse på dette området.

Referent:

Judith Brandal Kragset

Syvde, 03.10.18